Samferdselsdepartementet

Kap. 1314, 1320, 1323, 1330, 1352, 1360, 1370, 4313, 4320, 4322, 5577, 5619 og 5624

Prop. 47 S

(2020–2021)

Proposisjon til Stortinget (forslag til stortingsvedtak)

Endringar i statsbudsjettet 2020 under Samferdselsdepartementet

Tilråding frå Samferdselsdepartementet 20. november 2020,   
godkjend i statsråd same dagen.   
(Regjeringa Solberg)

# Innleiing

Samferdselsdepartementet foreslår i denne proposisjonen nokre endringar i løyvingar mv. for programkategoriane 21.20 Luftfartsformål, 21.30 Vegformål, 21.40 Særskilde transporttiltak, 21.50 Jernbaneformål, 21.60 Kystforvaltning og 22.10 Posttenester.

# Programkategori 21.20 Luftfartsformål

Kap. 1314 Statens havarikommisjon for transport

Post 01 Driftsutgifter

Samferdselsdepartementet foreslår å redusere løyvinga på kap. 1314, post 01 Driftsutgifter, med 1,6 mill. kr.

På grunn av virusutbrotet har Statens havarikommisjons aktivitetsnivå for undersøkingar blitt lågare. I tillegg er det venta lågare lønnsutgifter fordi rekrutteringa knytt til at undersøkingsmyndigheita for forsvarssektoren som blei overført til Statens havarikommisjon 1. juli 2020, er forseinka.

Kap. 4313 Luftfartstilsynet

Post 01 Gebyrinntekter

I 2020 er det løyvd 148,5 mill. kr på kap. 4313, post 01 Gebyrinntekter. Samferdselsdepartementet foreslår å redusere løyvinga med 19 mill. kr.

Aktiviteten i luftfartsmarknaden er redusert på grunn av smitteverntiltaka etter virusutbrotet. Dette påverkar òg grunnlaget for Luftfartstilsynets gebyrinntekter. Tilsynet har m.a. fått færre søknader om bakgrunnssjekk og godkjenningar av nye luftfartøy, og det har vore ein generell nedgang i andre godkjenningar. Vidare blir gebyrinntektene lågare fordi innføringa av Luftfartstilsynets droneportal er utsett frå 1. juli 2020 til 1. januar 2021.

Kap. 5619 Renter av lån til Avinor AS

Post 80 Renter

I 2020 er det løyvd 22,2 mill. kr i rentebetalingar på statslånet til Avinor AS.

Avinor AS har fått avdragfridom på statslånet i 2020, jf. Prop. 117 S (2019–2020) Tilleggsbevilgninger og omprioriteringer i statsbudsjettet 2020 og Innst. 360 S (2019–2020). Isolert sett fører det til at renteinnbetalinga i 2020 aukar. Samstundes har rentene vore låge sidan virusutbrotet i mars. På bakgrunn av dette vil rentebetalinga på statslånet til Avinor AS bli 23,4 mill. kr i 2020. Samferdselsdepartementet foreslår å auke løyvinga på kap. 5619, post 80 Renter, med om lag 1,2 mill. kr.

# Programkategori 21.30 Vegformål

Kap. 1320 Statens vegvesen

Post 01 Driftsutgifter

Samferdselsdepartementet foreslår å auke løyvinga på kap. 1320, post 01 Driftsutgifter, med til saman 100 mill. kr, og med ein tilsvarande auke av løyvinga på kap. 4320, post 01 Salsinntekter m.m., jf. omtale under kap. 4320, post 01.

Sal av tenester til fylkeskommunane innan byggherre, fagressursar, grunnboring og laboratorietenester, er rekna å bli om lag 60 mill. kr høgare enn budsjettert. Omorganiseringa av Statens vegvesen har medført ledige lokale. Fleire av desse er blitt leigd ut, og inntektene frå framleige er rekna å bli 40 mill. kr høgare enn budsjettert.

Post 22 Drift og vedlikehald av riksvegar

I 2020 er det løyvd 7 411,8 mill. kr. Samferdselsdepartementet foreslår å redusere løyvinga på kap. 1320, post 22 Drift og vedlikehald av riksvegar, med 50,3 mill. kr på grunn av færre forsikringsskadar, jf. omtale under kap. 4320, post 03.

Post 30 Riksveginvesteringar

I 2020 er det løyvd 13 436,4 mill. kr. Samferdselsdepartementet foreslår å auke løyvinga på kap. 1320, post 30 Riksveginvesteringar, med til saman om lag 35,7 mill. kr.

Statens vegvesen har i 2020 gjennomført fleire samarbeidsprosjekt med Nye Veier AS, Bane NOR SF og kommunar enn rekna med. Dette har auka utgiftene og inntektene med om lag 40 mill. kr, jf. omtale under kap, 4320, post 01. Vidare blir det foreslått å omdisponere om lag 4,3 mill. kr til kap. 1320, post 73, jf. omtale under post 73.

Post 73 Tilskot for reduserte bompengetakstar utanfor byområda

I 2020 er det løyvd 2 140 mill. kr på posten. Samferdselsdepartementet foreslår å auke løyvinga på kap. 1320, post 73 Tilskot for reduserte bompengetakstar utanfor byområda, med om lag 4,3 mill. kr.

Ved behandlinga av Prop. 117 S Tilleggsbevilgninger og omprioriteringer i statsbudsjettet 2020 og Innst. 360 S (2019–2020) blei løyvinga på posten auka med 740 mill. kr for å avvikle og slette gjeld i fem bompengeprosjekt. For å kunne avvikle og slette gjeld i dei fem bompengeprosjekta var det behov for om lag 4,3 mill. kr meir enn opphaveleg overslag.

Kap. 4320 Statens vegvesen

Post 01 Salsinntekter m.m.

I 2020 er det løyvd 247 mill. kr. Samferdselsdepartementet foreslår å auke løyvinga på kap. 4320, post 01 Salsinntekter m.m., med 170 mill. kr.

Sal av tenester til fylkeskommunane er rekna å bli 60 mill. kr høgare enn budsjettert, medan inntekter frå framleige aukar med 40 mill. kr, jf. omtale under kap. 1320, post 01.

Vidare er inntekter frå samarbeidsprosjekt med Nye Veier AS, Bane NOR SF og kommunar rekna å bli 40 mill. kr høgare enn budsjettert, jf. omtale under kap. 1320, post 30.

Ved behandlinga av Prop. 117 S (2019–2020) Tilleggsbevilgninger og omprioriteringer i statsbudsjettet 2020 og Innst. 360 S (2019–2020) blei løyvinga redusert med 30 mill. kr på grunn av redusert aktivitet etter virusutbrotet for tenester som krev personleg oppmøte på trafikkstasjonane. Det har seinare vist seg at denne aktiviteten likevel ikkje har blitt vesentleg redusert i 2020.

Post 02 Diverse gebyr

I 2020 er det løyvd 438,4 mill. kr. Samferdselsdepartementet foreslår å auke løyvinga på kap. 1320, post 02 Diverse gebyr, med 20 mill. kr.

Ved behandlinga av Prop. 117 S (2019–2020) Tilleggsbevilgninger og omprioriteringer i statsbudsjettet 2020 og Innst. 360 S (2019–2020) blei løyvinga redusert med 75 mill. kr på grunn av lågare aktivitet etter virusutbrotet. Auka aktivitet etter gjenopninga av trafikkstasjonar og publikumstenester førte til høg produksjon i perioden juni til august.

Post 03 Refusjonar frå forsikringsselskap

I 2020 er det løyvd 115,3 mill. kr. Samferdselsdepartementet foreslår å redusere løyvinga på kap. 4320, post 03 Refusjonar frå forsikringsselskap, med 50,3 mill. kr. Utgiftene blir tilsvarande lågare, jf. omtale under kap. 1320, post 22. Inntektene på posten gjeld refusjonar frå forsikringsselskap og dekkjer dei faktiske utgiftene for Statens vegvesen som køyretøy m.a. påfører vegutstyr. Det er venta færre forsikringsskadar på grunn av redusert biltrafikk og transport på veg i 2020.

Kap. 1323 Vegtilsynet

Post 01 Driftsutgifter

Samferdselsdepartementet foreslår å redusere løyvinga på kap. 1323, post 01 Driftsutgifter, med 1 mill. kr. Virusutbrotet gjer at tilsynet har gjennomført færre inspeksjonar m.m. Kurs-, konferanse- og reiseaktivitet er òg redusert.

Kap. 4322 Svinesundsforbindelsen AS

Post 90 Avdrag på lån

Det var i 2020 budsjettert med 104 mill. kr i avdrag på statslånet til Svinesundsforbindelsen AS. Som ein konsekvens av virusutbrotet har grensetrafikken og dermed bompengeinntektene minka. Lånet vil derfor ikkje bli nedbetalt i 2020 som lagt til grunn i Prop. 1 S (2019–2020). Samferdselsdepartementet foreslår å redusere løyvinga med 54 mill. kr. Denne siste delen av lånet er venta nedbetalt i 2021, og bompengeinnkrevjinga vil avsluttast i løpet av 2021.

Kap. 5624 Renter av Svinesundsforbindelsen AS

Post 80 Renter

I 2020 er det løyvd 2 mill. kr. Mindre nedbetaling på lånet i 2020 gir isolert sett høgare renteinntekter, men samstundes har rentene vore låge etter virusutbrotet i mars. Samferdselsdepartementet foreslår å redusere løyvinga på kap. 5624, post 80 Renter, med om lag 0,9 mill. kr.

Andre vegsaker

Rv. 22 Lillestrøm–Fetsund i Viken – endra kostnadsramme

Prosjektet er sist omtalt i Prop. 1 S (2015–2016). Prosjektet inngår i Oslopakke 3, jf. St.meld. nr. 17 (2008–2009) Om Oslopakke 3 trinn 2.

Prosjektet opna for trafikk i desember 2015. Etter at prosjektet var ferdig, har entreprenøren og Statens vegvesen ikkje blitt samde om sluttoppgjeret. Usemja gjeld i hovudsak handteringa av dokumentasjon mellom Statens vegvesen og entreprenør.

Samferdselsdepartementet legg opp til at Statens vegvesen og entreprenøren inngår forlik. Totalkostnaden for prosjektet vil bli høgare enn gjeldande kostnadsramme, som er 810 mill. kr. Samferdselsdepartementet foreslår å auke kostnadsramma til 885 mill. kr, jf. forslag til romartalsvedtak.

Rv. 110 Ørebekk–Simo – endra kostnadsramme

Prosjektet er m.a. omtalt i Prop. 50 S (2014–2015) Utbygging og finansiering av fase 1 av Bypakke Nedre Glomma i Østfold. Det er sist omtalt i Prop. 1 S (2019–2020), side 102–103.

Prosjektet opna for trafikk i 2019. Opninga har blitt utsett ein rekkje gonger, m.a. på grunn av at vanskelege grunntilhøve har forseinka bygginga av Seutbrua. Som ein konsekvens av dette blei kostnadsramma til prosjektet auka til 900 mill. 2018-kr i samband med Stortingets behandling av Prop. 17 S (2018–2019) Endringar i statsbudsjettet 2018 under Samferdselsdepartementet, og Innst. 111 S (2018–2019).

Etter at prosjektet blei ferdig, har entreprenøren og Statens vegvesen ikkje blitt samde om sluttoppgjeret. Usemja er hovudsak knytt til arbeidet med Seutbrua.

Samferdselsdepartementet legg opp til at Statens vegvesen inngår eit forlik med entreprenøren. Totalkostnaden for prosjektet vil bli høgare enn gjeldande kostnadsramme. Samferdselsdepartementet foreslår derfor å auke kostnadsramma til 1 045 mill. kr, jf. forslag til romartalsvedtak.

# Programkategori 21.40 Særskilde transporttiltak

Kap. 1330 Særskilde transporttiltak

Post 66 Belønningsmidlar til tilskotsordningar i byområda

I 2020 er det løyvd 2 712,5 mill. kr. Samferdselsdepartementet foreslår å redusere løyvinga på kap. 1330, post 66 Belønningsmidlar til tilskotsordningar i byområda, med 598 mill. kr.

Det blir ikkje inngått tilleggsavtale til byvekstavtalen for Osloområdet i 2020 for å følgje opp bompengeavtalen frå 2019. Dette reduserer behovet for løyvingar på posten med 604 mill. kr, fordelt med 554 mill. kr til planlagt auka bidrag til Fornebubanen og ny T-banetunnel frå 50 til 66 pst., og 50 mill. kr i tilskot til reduserte billettprisar på kollektivtransport.

Vidare er det statlege bidraget til byvekstavtalen for Nord-Jæren i 2020 auka med 6 mill. kr.

Post 71 Tilskot til kommersielle buss- og båtruter som følgje av smitteverntiltak – tilføying av stikkord

Regjeringa har sett i verk ei rekkje økonomiske tiltak i 2020 for å avhjelpe konsekvensane av pandemien og smitteverntiltak. Tilskot til kommersielle buss- og båtruter er viktig for å oppretthalde tilbodet, særleg der det ikkje finst andre alternativ. Utbetalingar til kommersielle buss- og båtruter som følgje av smitteverntiltak skjer på etterskot, og delar av løyvinga blir truleg ikkje betalt ut før i 2021. Regjeringa foreslår derfor at kap. 1330, post 71 Tilskot til kommersielle buss- og båtruter som følgje av smitteverntiltak, får føyd til stikkordet «kan overførast», jf. forslag til romartalsvedtak.

# Programkategori 21.50 Jernbaneformål

Kap. 1352 Jernbanedirektoratet

Post 01 Driftsutgifter

Jernbanedirektoratets aktivitet er redusert m.a. på grunn av virusutbrotet. Samferdselsdepartementet foreslår å redusere løyvinga på kap. 1352, post 01 Driftsutgifter, med 10 mill. kr.

Post 21 Særskilde driftsutgifter – planar og utgreiingar

I 2020 er det løyvd 188,7 mill. kr på posten. Vidare er det overført 165,3 mill. kr frå 2019. Ved behandlinga av Prop. 117 S (2019–2020) Tilleggsbevilgninger og omprioriteringer i statsbudsjettet 2020 og Innst. 360 S (2019–2020) blei posten redusert med 60 mill. kr. Behovet for midlar er lågare enn tidlegare lagt til grunn. Samferdselsdepartementet foreslår å redusere løyvinga på kap. 1352, post 21 Særskilde driftsugifter – planar og utgreiingar, med 75 mill. kr.

Post 71 Kjøp av infrastrukturtenester – drift og vedlikehald

I 2020 er det løyvd 8 877,5 mill. kr på posten.

Togselskapa betaler Bane NOR SF for tenester dei bruker under sportilgangsavtalane. Desse inntektene skal trekkjast frå løyvinga til drift og vedlikehald. For 2020 har togselskapa betalt 170 mill. kr meir i køyrevegsavgifter enn det var lagt til grunn i Prop. 1 S (2019–2020) og Innst. 13 S (2019–2020).

Vidare er det gjort ei avrekning som gjeld Bane NOR si tilbakebetaling av påslag som blei fakturert for trafikk på Gardermobanen for perioden 2017–2019. Avrekninga viser at Bane NOR har motteke 73,2 mill. kr for lite i vederlag frå togselskapa for perioden 2017 til 2019. Endringane i køyrevegsavgiftene for togselskapa blir dekt innanfor løyvinga på kap. 1352, post 70 Kjøp av persontransport med tog.

Samferdselsdepartementet foreslår å redusere løyvinga på kap. 1352, post 71 Kjøp av infrastrukturtenester, med til saman 96,8 mill. kr.

Post 73 Kjøp av infrastrukturtenester – investeringar

I 2020 er det løyvd 12 395,7 mill. kr. Samferdselsdepartementet foreslår å redusere løyvinga på kap. 1352, post 73 Kjøp av infrastrukturtenester – investeringar, med 46 mill. kr fordi den styrkte kronekursen har gitt reduserte valutautgifter i Follobaneprosjektet.

Ved behandlinga av Prop. 117 S (2019–2020) Tilleggsbevilgninger og omprioriteringer i statsbudsjettet 2020 og Innst. 360 S (2019–2020) blei løyvinga auka med 645 mill. kr for å dekkje auka valutautgifter til Follobaneprosjektet. Den styrkte kronekursen gjer at valutatapet er redusert med 46 mill. kr samanlikna med tidlegare berekning. Kronekursen har svinga det siste halve året, slik at det framleis er uvisse knytt til endelege valutautgifter i 2020.

Andre jernbanesaker

Vossebanen: Fløen–Bergen/Nygårdstangen godsterminal – styringsmål

Stortinget vedtok ved behandlinga av Prop. 131 S (2016–2017) Nokre saker om administrasjon, veg, jernbane og post og telekommunikasjonar og Innst. 472 S (2016–2017) auka kostnadsramme for prosjektet Arna–Fløen (Ulriken tunnel). Det blei i proposisjonen orientert om forholda rundt kvalitetssikringa (KS2) for eit samla prosjekt Arna–Bergen, og særskild for Arna–Fløen. Rekkefølgja og samordning av Bybanen, Nygårdstangen godsterminal, Kronstadsporet og Mindemyren med Fløen–Bergen måtte avklarast nærmare. Det blei derfor ikkje fastsett kostnadsramme for Fløen–Bergen. Vidare skriv departementet i proposisjonen at det skulle komme tilbake til Stortinget etter nærmare avklaringar for delprosjektet Fløen–Bergen.

Bane NOR har arbeidd med å optimalisere det såkalla moderniseringsalternativet frå 2016 for Nygårdstangen godsterminal. Dette har gitt eit samordna prosjekt Fløen–Bergen/Nygårdstangen godsterminal som gir ein meir effektiv terminal, lågare logistikkostnader, høgare kapasitet og lengre berekna tid før kapasiteten på terminalen blir fullt utnytta. Det blir lagt til grunn at godsterminalen blir planlagt bygd samstundes med Bergen–Fløen, fordi dei to tiltaka er tett knytte til kvarandre med omsyn til tekniske anlegg og bygging.

Regjeringa har vedteke eit styringsmål (tilsvarer om lag styringsramme) for prosjektet på 3 399 mill. 2021-kr. Styringsmålet gjeld for vidareføring av planlegginga av prosjektet.

# Programkategori 21.60 Kystforvaltning

Kap. 1360 Kystverket

Post 60 Tilskot til fiskerihamneanlegg

I 2020 er det løyvd 33,3 mill. kr på posten. Samferdselsdepartementet foreslår å redusere løyvinga på kap. 1360, post 60 Tilskot til fiskerihamneanlegg, med 3 mill. kr.

Løyvinga gjeld kommunale fiskerihamneanlegg. Det lågare behovet i 2020 kjem av at delar av tilsegna til to prosjekt vil bli trekt tilbake fordi prosjekta er endra.

Post 72 Tilskot for overføring av gods frå veg til sjø

I 2020 er det løyvd er 75 mill. kr. Det vil i 2020 bli lågare utbetalingar på grunn av forseinka framdrift i prosjekt enn det som var lagt til grunn i Prop. 1 S (2019–2020) og i Prop. 117 S (2019–2020) Tilleggsbevilgninger og omprioriteringer i statsbudsjettet 2020.

Samferdselsdepartementet foreslår å redusere løyvinga på kap. 1360, post 72 Tilskot for overføring av gods frå veg til sjø, med 50 mill. kr.

Kap. 5577 Sektoravgifter under Samferdselsdepartementet

Post 74 Sektoravgifter Kystverket

Samferdselsdepartementet foreslår å auke løyvinga på kap. 5577, post 74 Sektoravgifter Kystverket, med til saman om lag 21,4 mill. kr.

Ved behandlinga av Prop. 117 S (2019–2020) Tilleggsbevilgninger og omprioriteringer i statsbudsjettet 2020 og Innst. 360 S (2019–2020), blei løyvinga på posten redusert med 230 mill. kr. Nedgangen i trafikken har vore mindre enn det som blei lagt til grunn tidlegare i år, og løyvinga kan derfor aukast med 20 mill. kr.

I samband med lønnsoppgjeret for 2020 blei Kystverket for den delen av verksemda som er avgiftsfinansiert, tildelt om lag 1,4 mill. kr over kap. 1360, post 01 Driftsutgifter. Kap. 5577, post 74 Sektoravgifter Kystverket, må derfor aukast tilsvarande.

# Programkategori 22.10 Posttenester

Kap. 1370 Posttenester

Post 70 Kjøp av post- og banktenester

Samferdselsdepartementet foreslår å auke løyvinga på kap. 1370, post 70 Kjøpa av post- og banktenester med i alt om lag 112,9 mill. kr.

Kjøp av post- og banktenester

I 2019 blei det sett av 534 mill. kr til kjøp av post og banktenester frå Posten Norge AS. Det er lagt til grunn ein etterrekningsmodell som over tid vil sikre at det ikkje blir løyvd meir enn det faktiske behovet. Etterrekning i tråd med modellen viser eit faktisk behov i 2019 på 636 mill. kr til kjøp av post- og banktenester. Dette er 102 mill. kr meir enn det som blei løyvd i 2019.

Departementet legg opp til at Posten får etterbetalt ein ytterlegare kompensasjon for 2019 på 102 mill. kr. I tråd med praksis frå tidlegare år legg departementet opp til at staten betaler rente på det beløpet selskapet skal ha etterbetalt. Rentebeløpet er rekna til 2,1 mill. kr.

Dette inneber at staten skal betale i alt 104,1 mill. kr til Posten.

Konkurranse om avisomdeling

Samferdselsdepartementet har inngått kontrakt med Posten Norge om avisomdeling på vekedagar motsyklisk til leveringspliktig postomdeling i område der det ikkje er kommersielle avisbodnett. Kontrakten blei inngått med det omfanget som det var lagt opp til i 2019. Det har i ettertid vist seg at det var nokre hol i dekninga, og Samferdselsdepartementet har inngått ein tilleggskontrakt for 8,8 mill. kr i siste halvår av 2020.

Samferdselsdepartementet

tilrår:

At Dykkar Majestet godkjenner og skriv under eit framlagt forslag til proposisjon til Stortinget om endringar i statsbudsjettet 2020 under Samferdselsdepartementet.

Vi HARALD, Noregs Konge,

stadfester:

Stortinget blir bede om å gjere vedtak om endringar i statsbudsjettet 2020 under Samferdselsdepartementet i samsvar med eit vedlagt forslag.

Forslag

til vedtak om endringar i statsbudsjettet 2020 under Samferdselsdepartementet

I

I statsbudsjettet for 2020 blir det gjort følgjande endringar:

Utgifter:

04N1xx2

|  |  |  |  |
| --- | --- | --- | --- |
| Kap. | Post | Formål | Kroner |
| 1314 |  | Statens havarikommisjon for transport |  |
|  | 01 | Driftsutgifter, blir redusert med | 1 600 000 |
|  |  | frå kr 85 150 000 til kr 83 550 000 |  |
| 1320 |  | Statens vegvesen |  |
|  | 01 | Driftsutgifter, blir auka med | 100 000 000 |
|  |  | frå kr 3 911 070 000 til kr 4 011 070 000 |  |
|  | 22 | Drift og vedlikehald av riksvegar, kan overførast, kan nyttast  under post 29 og post 30, blir redusert med | 50 300 000 |
|  |  | frå kr 7 411 800 000 til kr 7 361 500 000 |  |
|  | 30 | Riksveginvesteringar, kan overførast, kan nyttast under post 22, post 29, post 31 og kap. 1330, post 66, blir auka med | 35 745 000 |
|  |  | frå kr 13 436 400 000 til kr 13 472 145 000 |  |
|  | 73 | Tilskot for reduserte bompengetakstar utanfor byområda,  blir auka med | 4 255 000 |
|  |  | frå kr 2 140 000 000 til kr 2 144 255 000 |  |
| 1323 |  | Vegtilsynet |  |
|  | 01 | Driftsutgifter, blir redusert med | 1 000 000 |
|  |  | frå kr 19 260 000 til kr 18 260 000 |  |
| 1330 |  | Særskilde transporttiltak |  |
|  | 66 | Belønningsmidlar til tilskotsordningar i byområda, kan overførast, blir redusert med | 598 000 000 |
|  |  | frå kr 2 712 500 000 til kr 2 114 500 000 |  |
| 1352 |  | Jernbanedirektoratet |  |
|  | 01 | Driftsutgifter, blir redusert med | 10 000 000 |
|  |  | frå kr 356 520 000 til kr 346 520 000 |  |
|  | 21 | Særskilde driftsutgifter, planar og utgreiingar, kan overførast, kan nyttast under post 72, blir redusert med | 75 000 000 |
|  |  | frå kr 188 700 000 til kr 113 700 000 |  |
|  | 71 | Kjøp av infrastrukturtenester – drift og vedlikehald, kan overførast, kan nyttast under post 72, post 73 og post 74, blir redusert med | 96 800 000 |
|  |  | frå kr 8 877 500 000 til kr 8 780 700 000 |  |
|  | 73 | Kjøp av infrastrukturtenester – investeringar, kan overførast, kan nyttast under post 71, post 72 og post 74, blir redusert med | 46 000 000 |
|  |  | frå kr 12 395 700 000 til kr 12 349 700 000 |  |
| 1360 |  | Kystverket |  |
|  | 60 | Tilskot til fiskerihamneanlegg, kan overførast, blir redusert med | 3 000 000 |
|  |  | frå kr 33 300 000 til kr 30 300 000 |  |
|  | 72 | Tilskot for overføring av gods frå sjø til veg, kan overførast, blir redusert med | 50 000 000 |
|  |  | frå kr 75 000 000 til kr 25 000 000 |  |
| 1370 |  | Posttenester |  |
|  | 70 | Kjøp av post- og banktenester, kan overførast, blir auka med | 112 929 000 |
|  |  | frå kr 587 400 000 til kr 700 329 000 |  |

Inntekter:

04N1xx2

|  |  |  |  |
| --- | --- | --- | --- |
| Kap. | Post | Formål | Kroner |
| 4313 |  | Luftfartstilsynet |  |
|  | 01 | Gebyrinntekter, blir redusert med | 19 000 000 |
|  |  | frå kr 148 500 000 til kr 129 500 000 |  |
| 4320 |  | Statens vegvesen |  |
|  | 01 | Salsinntekter m.m., blir auka med | 170 000 000 |
|  |  | frå kr 247 000 000 til kr 417 000 000 |  |
|  | 02 | Diverse gebyr, blir auka med | 20 000 000 |
|  |  | frå kr 438 400 000 til kr 458 400 000 |  |
|  | 03 | Refusjonar frå forsikringsselskapa, blir redusert med | 50 300 000 |
|  |  | frå kr 115 300 000 til kr 65 000 000 |  |
| 4322 |  | Svinesundsforbindelsen AS |  |
|  | 90 | Avdrag på lån, blir redusert med | 54 000 000 |
|  |  | frå kr 104 000 000 til kr 50 000 000 |  |
| 5577 |  | Sektoravgifter under Samferdselsdepartementet |  |
|  | 74 | Sektoravgifter Kystverket, blir auka med | 21 360 000 |
|  |  | frå kr 584 500 000 til kr 605 860 000 |  |
| 5619 |  | Renter av lån til Avinor AS |  |
|  | 80 | Renter, blir auka med | 1 216 000 |
|  |  | frå kr 22 200 000 til kr 23 416 000 |  |
| 5624 |  | Renter av Svinesundsforbindelsen AS |  |
|  | 80 | Renter, blir redusert med | 930 000 |
|  |  | frå kr 2 000 000 til kr 1 070 000 |  |

Fullmakter til å forplikte staten utover gitte løyvingar

II

Fullmakter til å forplikte staten for investeringsprosjekt

Stortinget samtykkjer i at Samferdselsdepartementet i 2020 kan:

02N1xt2

|  |  |
| --- | --- |
| gjennomføre dei tidlegare godkjende investeringsprosjekta: | innanfor ei endra kostnadsramme på: |
| Rv. 22 Lillestrøm–Fetsund | 885 mill. kroner |
| Rv. 110 Ørebekk–Simo | 1 045 mill. kroner |

Fullmaktene gjeld òg forpliktingar som blir inngåtte i seinare budsjettår, innanfor kostnadsramma for prosjektet. Samferdselsdepartementet blir gitt fullmakt til å prisjustere kostnadsrammene i seinare år.

Andre fullmakter

III

Tilføying av stikkord

Stortinget samtykkjer i at Samferdselsdepartementet i 2020 kan føye til stikkordet «kan overførast» på kap. 1330 Særskilde transporttiltak, post 71 Tilskot til kommersielle buss- og båtruter som følgje av smitteverntiltak.